hu de hu hu hu hu hu hu en hu eo hu hu en hbs_lat hu hu en en hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
Európai uniós program roma újságíróknak – CCO Magazin
Tíz fiatal roma újságíró vesz részt abban a hat hónapos szakmai programban, amelynek során az Európai Unióról és a társadalmi integrációról szereznek alapos ismereteket, emellett pedig a hírmédia szerkesztőségeiben dolgoznak.
„Az Európai Parlamenttel és a kormánnyal közös érdekünk, hogy a romák társadalmi felzárkóztatásában elért eredmények a hazai médiában hangsúlyosabb szerepet kapjanak” – mondta Dr. Szűcs Tamás, az Európai Bizottság magyarországi képviseletének vezetője a program bemutatásáról tartott sajtókonferencián, Budapesten.
Az Európai Bizottság, a Külügyminisztérium és az Európai Parlament kezdeményezésére indított, az Európai Unió által finanszírozott projekt célja, hogy bemutassa a romák társadalmi integrációját, a roma kultúrát és hozzájárulását a nemzeti kultúra egészéhez; elősegítse e témák hangsúlyosabb megjelenését a médiában; valamint támogassa egy európai uniós ügyekben tájékozott, a társadalmi felzárkózást ismerő és hitelesen közvetítő roma újságírói közösség megerősödését.
Szűcs Tamás kifejtette: „Ez a program a 2007 óta működő, a kormánnyal és az Európai Parlamenttel közösen végrehajtott úgynevezett igazgatási partnerségi együttműködés keretében valósul meg, amelyet teljes egészében az Európai Bizottság finanszíroz”. A képviselet-vezető megemlítette, hogy mostanáig az Európai Unió 27 tagállamából 25 már benyújtotta nemzeti roma-stratégiáját az Európai Bizottságnak. A bizottság április végén teszi közzé a programok értékelését és azokkal kapcsolatos ajánlásait.
Kétfordulós válogatás eredményeként tíz fiatal került be a programba a 32 jelentkező közül. A program célja kezdő újságírók európai uniós és a roma integrációval kapcsolatos szakmai ismereteinek elmélyítése. Olyan 18-30 év közötti fiatalok jelentkezhettek, akik már dolgoztak szerkesztőségben.
„Nemcsak erről a tíz emberről van szó, akiket kiválasztott a zsűri. Ezek a leendő médiaszakemberek a jövőben az egész országot fogják majd tájékoztatni. Így közös érdek, hogy minél képzettebb újságírók legyenek, hiszen mi, újságolvasók, tévénézők az ő szemüvegükön keresztül is látjuk majd a világot” – mondta Győri Enikő, a Külügyminisztérium európai uniós ügyekért felelős államtitkára.
„Magyarországon olyan projekteket kívánunk megvalósítani, amelyek a kompetenciák erősítését szolgálják és összehangban vannak az európai uniós értékekkel” – mondta Szontagh Andrásné, az Európai Parlament magyarországi Tájékoztató Irodájának PR attaséja.
Móricz Ilona, a Független Médiaközpont igazgatója elmondta: „A projekt az Európai Unió alapelveihez és szellemiségéhez  híven segítheti az együttgondolkodást, az egymás iránti tiszteletet elutasítva az intolerancia eszmeiségét és gyakorlatát”.
„Azért jelentkeztem erre a programra, mert újságíróként célom, hogy hozzájáruljak a média reális romaképének kialakulásához” – mondta Balogh Mária, a program egyik újságíró résztvevője. Papinot Ferenc, aki már több éve dolgozik újságíróként, abban bízik, hogy „a program révén olyan lehetőséget kapunk, hogy egyrészt jobban hallathatjuk a hangunkat, másrészt pedig olyan témákat mutathatunk be, amelyek hiányoznak a magyar médiából.”
A program résztvevőinek a Független Médiaközpont 100 órás, elméleti és gyakorlati elemeket ötvöző felkészítést tart 2012. március-augusztusban Budapesten. E foglalkozások tematikája átfogja az Európai Unióval kapcsolatos és újságírói szempontból fontos ismereteket; az uniós roma stratégiát és az ehhez illeszkedő magyarországi roma stratégiát, a társadalmi integráció kiemelt területeit. Külön előadássorozat foglalkozik a roma kultúrával, történettel és a releváns kutatásokkal, a roma újságírók szerepével. A résztvevők találkoznak a közélet és a kultúra neves képviselőivel, ellátogatnak intézményekhez és szervezetekhez, részt vesznek kerekasztal-beszélgetéseken.
A foglalkozásokon kívül a résztvevők heti 16 órában szerkesztőségekben dolgoznak – híreket, tudósításokat, interjúkat és riportokat készítenek újságíró és szerkesztő mentorok irányításával.  Az újságírók a tervek szerint a Duna Televízió, a Heti Válasz Online, a hír24, a HVG, a Magyar Katolikus Rádió, a Magyar Televízió, a Magyar Távirati Iroda, a Népszabadság, a Népszava Online és az origo.hu szerkesztőségeiben gyarapítják szakmai tapasztalataikat.
A programban résztvevő újságírók: Balázs Viktória, Balogh Mária, Csorba Sándor, Herfort Marietta, Kuti Vilmos, Mundér Gusztáv, Orsós Róbert, Papinot Ferenc, Rácz Tibor és Varga Attila.
Forrás: EU Magyarországi Képviselete Sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin